Nasionale Vergadering keur Onteieningswet goedFoto bloot ter illustrasie. (Foto: DA/Twitter) Die Nasionale Vergadering het laat Woensdagaand die finale weergawe van die Onteieningswetsontwerp goedgekeur. Dit kom nadat verskeie politieke partye, onder wie die DA en die VF Plus, hul protes teen die voorgestelde wetsontwerp aangeteken het. Moloto Mothapo, woordvoerder van die parlement, sê die betrokke wetsontwerp is deur ŉ voltallige, hibriede sitting aangeneem. “Die wetsontwerp sal nou aan die Nasionale Raad van Provinsies gestuur word vir instemming.” Mothapo het egter nie in hierdie stadium verdere besonderhede oor gebeure tydens die sitting of die pad vorentoe bekend gemaak nie. Die DA het vroeër gewaarsku dat die aanneming van die Onteieningswetsontwerp ŉ bedreiging vir private eiendomsreg inhou. Hy het Woensdag in die parlement ook sy standpunt verdedig. Volgens Mothapo het die portefeuljekomitee oor openbare werke en infrastruktuur na formele aanbiedings deur die publiek, burgergroepe en politieke partye oor spesifieke klousules van die wetsontwerp geluister en dit in ag geneem toe dit in die Nasionale Vergadering goedgekeur is. “Die komitee het ook die siening van die breër samelewing ingewin voor die aanneming van die wetsontwerp.” Die doel van die Onteieningswetsontwerp is om die bestaande Onteieningswet van 1975 te herroep “om ŉ gemeenskaplike raamwerk in ooreenstemming met die Grondwet te verskaf om die prosesse en prosedures vir die onteiening van eiendom deur staatsorgane te rig,” sê Mothapo. Dit poog verder om voorsiening te maak vir sekere gevalle waar onteiening sonder vergoeding, wat in die openbare belang is, voortgesit kan word. Die VF Plus, wat ook beswaar aangeteken het, dring nou daarop aan dat die wetsontwerp in die Grondwethof getoets moet word. Die DA het vroeër gesê dat die kontroversiële geen-vergoedingsklousule juis die wetsontwerp ongrondwetlik maak. “Benewens die onvoorsiene gevolge van die wetsontwerp, is daar ook duidelik voorsienbare gevolge,” sê dr. Pieter Groenewald, leier van die VF Plus. “Die grootste nadele van die onteiening gaan handelsbanke, finansiële instellings en veral private eienaars raak. Ondernemings wat ontwikkeling in die land wil doen, sal ook eers twee keer dink. Hierdie nadele gaan niks minder nie as die vernietiging van die land se ekonomie beteken want private eienaarskap is een van die hoekstene van ŉ demokrasie en ŉ vryemarkstelsel. “Geen belegger sal sy geld belê waar hy weet dit sonder vergoeding onteien kan word nie.”